**ΕΥΡΩΠΑΙΚΗ ΕΝΩΣΗ- ΣΥΓΚΕΝΤΡΩΣΗ ΥΛΙΚΟΥ ΓΙΑ ΕΠΕΞΕΡΓΑΣΙΑ**

Η Ευρωπαϊκή Ένωση (ΕΕ) αποτελείται από εκείνες τις ευρωπαϊκές δημοκρατικές χώρες, οι οποίες έχουν δεσμευτεί να συνεργάζονται για την ειρήνη και την ευημερία. Δεν είναι ένα κράτος που επιδιώκει να αντικαταστήσει τα υπάρχοντα κράτη και είναι μεγαλύτερη από κάθε άλλο διεθνή οργανισμό. **Για να γίνει μια χώρα μέλος της ΕΕ**, θα πρέπει να διαθέτει σταθερό **δημοκρατικό πολίτευμα** που θα εγγυάται το κράτος δικαίου, τα ανθρώπινα δικαιώματα και την προστασία των μειονοτήτων, καθώς επίσης και **μία εύρυθμη οικονομία της αγοράς** και δημόσια διοίκηση ικανή να εφαρμόσει και να διαχειριστεί την ευρωπαϊκή νομοθεσία.

**Ευρωπαϊκό όραμα: Στόχοι-Επιφυλάξεις & Προϋποθέσεις**

**Β**ασική προϋπόθεση, για να ανταποκριθεί κάθε κράτος της ΕΕ στις απαιτήσεις αυτής της συμβιωτικής προσπάθειας, είναι να διακατέχεται από τη **βαθιά πίστη στην ανάγκη συνύπαρξης των ευρωπαϊκών λαών** κι στη συνακόλουθη χάραξη κοινής πολιτικής. Παράλληλα, είναι ανάγκη οι φορείς εξουσίας να διαθέτουν **επαρκείς διαχειριστικές ικανότητες προγραμματισμού,** οργάνωσης και ανάληψης των απαραίτητων πρωτοβουλιών. Την ίδια στιγμή οι πολίτες πρέπει να διαθέτουν **ικανοποιητικό μορφωτικό επίπεδο**, αλλά κα την κατάλληλη **τεχνογνωσία**, ώστε να πραγματώνουν τους στόχος αυτού του εγχειρήματος. Καθοριστικός κρίνεται και ο ρόλος των νέων σε μια τέτοια πολυεπίπεδη προσπάθεια: αυτοί καλούνται να αξιοποιήσουν όλους τους **ευρωπαϊκούς θεσμούς** (προγράμματα τουρισμού, φοιτητικών ανταλλαγών, αδελφοποίησης σχολείων), να συμμετέχουν σε **πολιτιστικές εκδηλώσεις** (εκθέσεις, συναυλίες), που προάγουν την προσέγγιση των λαών ή και να δραστηριοποιούνται ενεργά μέσω **φοιτητικών κινημάτων, πολιτικών νεολαιών και Μ.Κ.Ο.**

**ΟΦΕΛΗ της ΕΕ α) σε οικονομικό επίπεδο**

1. Η **άρση των δασμών** διευκολύνει τη διακίνηση των προϊόντων , ενώ συντείνει και στη **μείωση της τιμής τους**.
2. **Θέσεις εργασίας**, που έμειναν κενές λόγω έλλειψης τεχνογνωσίας καλύπτονται από εργαζομένους άλλων χωρών. Την ίδια στιγμή, η αγορά εργασίας διευρύνεται, ενισχύεται η κοινωνική κινητικότητα, αφού το πλεονάζον εργατικό δυναμικό μπορεί να σταδιοδρομήσει επαγγελματικά σε άλλη χώρα**.**
3. Μέσω **προγραμμάτων σύγκλισης** (βλ. Κοινοτικό Πλαίσιο Στήριξης) επιδιώκεται η οικονομική ανάπτυξη των ασθενέστερων κρατών κι έτσι καταπολεμούνται οι μεγάλες οικονομικές ανισότητες μεταξύ των ευρωπαϊκών κρατών.
4. Η υιοθέτηση του **κοινού νομίσματος** διευκολύνει τον καταναλωτή, ενισχύει τον τουρισμό, τονώνει τις οικονομικές συναλλαγές και συντείνει στη μείωση του πληθωρισμού. Επιπρόσθετα, μειώνονται τα επιτόκια **δανεισμού** κι επομένως, ενθαρρύνεται η επιχειρηματική δραστηριότητα και ευρύτερα, η οικονομία.

**β) σε πολιτικό επίπεδο**

**1.** Τα ευρωπαϊκάκράτη συνασπίζονταικαι ασκούν **κοινή αμυντική** κι **εξωτερική** **πολιτική**. Έτσι, εδραιώνεται η ανεξαρτησία της Ευρώπης και σταθεροποιείται η **ειρήνη** στον ευρωπαϊκό χώρο.

**2.** Άρση των **προκαταλήψεων** (που δυστυχώς επιβιώνουν ακόμη λόγω των δυσμενών εμπειριών του παρελθόντος, γεγονός που αποτυπώνεται στην ανάκαμψη εθνικιστικών και φονταμενταλιστικών ιδεολογημάτων).

**3.** Τα υφιστάμενα προβλήματα, που ξεπερνούν τα εθνικά σύνορα: οικολογικό πρόβλημα, τρομοκρατία, μεταναστευτικό, οικονομική ύφεση αντιμετωπίζονται καίρια και διαρκέστερα.

γ) **σε πολιτιστικό-επιστημονικό επίπεδο**

**1.** Γόνιμες **διαπολιτισμικές ανταλλαγές** μεταξύ των ευρωπαϊκών λαών, από τις οποίες μπορεί να προκύψει ο πρωτότυπος συγκερασμός των διαχρονικών στοιχείων της παράδοσης κάθε λαού με τα λειτουργικά στοιχεία των ξένων πολιτισμών και άρα, νέες πνευματικές δημιουργίες.

**2.** Διεπιστημονική συνεργασία, χάρη στην οποία **προωθείται η επιστημονική έρευνα** και διευκολύνεται η διακίνηση των επιστημονικών γνώσεων στους ευρωπαϊκούς λαούς (βελτίωση ποιότητας ζωής, άνοδος βιοτικού και μορφωτικού επιπέδου).